open-index/open-wikipedia-markdown huggingface dataset:
Αλέξανδρος Γεωργιάδης

Ο **Αλέξανδρος Γεωργιάδης** ήταν σημαντικός οπλαρχηγός Μακεδονομάχος από την Κλεισούρα Καστοριάς.

## Βιογραφικά στοιχεία
Ο Αλέξανδρος Γεωργιάδης γεννήθηκε τη δεκαετία του 1880 στην Κλεισούρα Καστοριάς. Έδρασε ως οπλαρχηγός σώματος στην περιοχή της Κλεισούρας, προσπαθώντας να αποτρέψει τις Βουλγαρικές ενέργειες στη γενέτειρά του. Αναγκάστηκε να καταφύγει στο Αμύνταιο, το 1902 γιατί είχε στοχοποιηθεί από τους κομιτατζήδες. Εκεί, έγινε μέλος της *Εθνικής Επιτροπής Σούροβιτς*. Έδρασε ως αγγελιοφόρος και σύνδεσμος των Ελληνικών αντάρτικων σωμάτων του Λεχόβου και της Κλεισούρας. Το 1907 επαναδραστηριοποιήθηκε ως οπλαρχηγός, επικεφαλής σώματος, συνεργαζόμενος με τον Κωνσταντίνο Παπασταύρου *(καπετάν Μαυρομάτη)* από το Μαυροχώρι. Πήρε μέρος στη μάχη του Σουμπρετσίου (ύψωμα νοτιοανατολικά του Λεχόβου) μαζί με τον Κ. Παπασταύρου. Στη μάχη αυτή, μαζί με τους αξιωματικούς Δημήτριο Παπαβιέρο, Ευστάθιο Θειάφη και Γρηγόριο Φαληρέα, τα Ελληνικά σώματα κυκλώθηκαν από ισχυρό Οθωμανικό απόσπασμα, ανάμεσα στα υψώματα Σουμπρέτσι *(Δούκας)* και Βέρμπιστα *(Κρόνος)* του Βέρνου, όπου μετά από σκληρή μάχη, κατόρθωσαν να διαφύγουν προξενώντας τεράστιες απώλειες στους Οθωμανούς.
thumb|left|320px|Μακεδόνες Μακεδονομάχοι: ο Αλέξανδρος Γεωργιάδης δεύτερος από αριστερά στην πρώτη σειρά (όρθιοι)
Στη συνέχεια συνεργάστηκε με τον Νικόλαο Ανδριανάκη, λαμβάνοντας μέρος σε από κοινού επιχειρήσεις εναντίον εξαρχικών σε πολλά χωριά της περιοχής, μεταξύ των οποίων, τη Βύσανη ''(Βυσσινιά)'' και τη Λεσκοβίτσα ''(Λεπτοκαρυές)''. Με το σώμα του, ενήργησε καθοριστικά στην επιχείρηση εξόντωσης του Ζενέλ μπέη του Νυμφαίου και της εξουδετέρωσης της συμμορίας του Καρρά Αλή που λυμαίνονταν την περιοχή. Έλαβε τέλος, μέρος ως εθελοντής στον Α΄ και Β΄ Βαλκανικό Πόλεμο.

## Παραπομπές


## Εξωτερικοί Σύνδεσμοι
* Συλλογή Φωτογραφιών Ιδρύματος Μουσείου Μακεδονικού Αγώνος, Στη φωτογραφία ο Αλέξανδρος Γεωργιάδης στην πρώτη σειρά (όρθιοι), δεύτερος από αριστερά

Κατηγορία:Μακεδονομάχοι
Κατηγορία:Ιστορία της Καστοριάς
Κατηγορία:Ιστορία της Φλώρινας
Τελαμών (ακρωτήριο)

Με την ελληνική ονομασία **Τελαμών** ήταν γνωστό στην αρχαιότητα το ακρωτήριο της Ετρουρίας, επί του Τυρρηνικού Πελάγους, που βρισκόταν μεταξύ του Τραϊανού λιμένα και των εκβολών του ποταμού Όσσα.

Πρόκειται για το σύγχρονο **ακρωτήριο Eufola**, όπως αυτό χαρτογραφείται στον σύγχρονο ναυτικό χάρτη του Βασιλικού Βρετανικού Ναυαρχείου, αριθμό 158: "Cape Cavallo to Civita Vecchia".

## Πηγές
* *Μεγάλη Ελληνική Εγκυκλοπαίδεια*, τόμ. ΚΒ΄, σελ. 853

Κατηγορία:Ακρωτήρια
936 Κουνιγούνδη

Η **Κουνιγούνδη (Kunigunde)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,235. Ανακαλύφθηκε το 1920 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη.

## Φυσικά χαρακτηριστικά
Η μέση διάμετρος της Κουνιγούνδης εκτιμάται σε 39,56 χιλιόμετρα. Ο φασματικός τύπος της είναι άγνωστος, ενώ το άλβεδό της είναι 0,113. Η Κουνιγούνδη περιστρέφεται γύρω από τον εαυτό της μία φορά κάθε 8 ώρες και 48 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Κουνιγουνδη
Ζώνη του Ωρίωνα

Στην Αστρονομία η **«Ζώνη του Ωρίωνα»** αποτελείται από τρεις αστέρες του αστερισμού Ωρίωνα. Πρόκειται για τους αστέρες δεύτερου μεγέθους δ Ωρίωνα (Μιντάκα), ε Ωρίωνα (Αλνιλάμ), και ζ του Ωρίωνα (Αλνιτάκ), που φέρονται ως ζωστήρας του μυθικού ήρωα, σε ευθεία γραμμή μέσα στο τετράπλευρο του αστερισμού και σχεδόν κατά μήκος προς τον ουράνιο ισημερινό.

Οι αστέρες αυτοί είναι επίσης γνωστοί και με τα ονόματα «Τρεις Βασιλείς», «Τρεις Μάγοι», «Πήχυς», και «Ράβδος του Ααρών» ή «Ράβδος του Ιακώβ». Το 1827 το Πανεπιστήμιο της Λειψίας, προκειμένου να τιμήσει τον Μέγα Ναπολέοντα, ονόμασε τους αστέρες αυτούς «Ράβδο του Ναπολέοντα» πλην όμως η ονομασία αυτή δεν επεκράτησε. Επίσης, οι αστέρες είναι γνωστοί και με την ονομασία **«Τελαμών»**.

Επεκτείνοντας τη γραμμή που σχηματίζει η Ζώνη του Ωρίωνα προς τα ανατολικά βρίσκουμε τον Σείριο.

## Πηγές
* *Μεγάλη Ελληνική Εγκυκλοπαίδεια*, τόμος ΚΒ΄ σελ. 853.
* *Εγκυκλοπαίδεια Πάπυρος Larousse Britannica*, τόμος 57, σελ.50.

Ζωνη Ωριωνα
Ζωνη
Κατηγορία:Ανοικτά σμήνη
Περιφερειακή Ενότητα Καβάλας

Η **Περιφερειακή Ενότητα Καβάλας** είναι μία από τις Περιφερειακές Ενότητες στις οποίες διαιρέθηκε η Ελλάδα με την εφαρμογή του σχεδίου Καλλικράτης και υπάγεται διοικητικά στην Περιφέρεια Ανατολικής Μακεδονίας και Θράκης. Έχει έκταση 1.732 τ.χλμ. και μόνιμο πληθυσμό 116.195, σύμφωνα με την απογραφή του 2021 από την ΕΛ.ΣΤΑΤ.. Περιλαμβάνει το ηπειρωτικό τμήμα του πρώην Νομού Καβάλας. Ο φορέας στεγάζεται στο διοικητήριο Καβάλας.

Είναι από τις λίγες Περιφερειακές Ενότητες της Ελλάδας των οποίων τα διοικητικά όρια δεν ταυτίζονται απόλυτα με αυτά του αντίστοιχου πρώην Νομού, καθώς προέκυψε από διαχωρισμό του ηπειρωτικού τμήματος του Νομού από το νησιωτικό του τμήμα (που περιλαμβάνει τη Θάσο). Παρόλα αυτά, αρμόδια για τα θέματα της Περιφερειακής Ενότητας Θάσου είναι η Περιφερειακή Ενότητα Καβάλας..

Οι πινακίδες οχημάτων ήταν παλαιότερα από "ΚΒ" στα αυτοκίνητα και μέχρι ενός σημείου στα δίκυκλα, ενώ μέχρι ένα διάστημα υπήρχε και το "ΑΗ" που ανήκε στον Νομό Ξάνθης. Πλέον, τα δίκυκλα φέρουν τα γράμματα "ΑΒ" και τα οχήματα δημόσιων υπηρεσιών είτε τα διακριτικά "ΚΗ" είτε τα "ΚΥ".

## Διοικητική διαίρεση
Η Περιφερειακή Ενότητα Καβάλας διαιρείται σε τρεις δήμους:
*Δήμος Καβάλας
*Δήμος Νέστου
*Δήμος Παγγαίου

## Αντιπεριφερειάρχες

Πρωθύστερος του αντιπεριφερειάρχη ήταν ο νομάρχης Καβάλας.

## Εικόνες

 Kavala - panoramio.jpg|Στα αριστερά διακρίνεται το διοικητήριο στο οποίο στεγάζονται οι υπηρεσίες της Π.Ε. Καβάλας
 Kavala (14).JPG|Υπό την εποπτεία της Π.Ε. Καβάλας πραγματοποιήθηκε η επέκταση του μόλου


## Παραπομπές


## Εξωτερικοί σύνδεσμοι
* 

Κατηγορία:Περιφερειακές ενότητες της Ελλάδας
935 Κλίβια

Η **Κλίβια (Clivia)** είναι ένας μικρός αστεροειδής που περιφέρεται στην εσωτερική περιοχή της Κύριας Ζώνης Αστεροειδών και έχει απόλυτο μέγεθος (όπως ορίζεται για το Ηλιακό Σύστημα) 12,767. Ανακαλύφθηκε το 1920 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά της από το ομώνυμο γένος φυτών. Η Κλίβια ανήκει στην Οικογένεια αστεροειδών της Χλωρίδος.

## Φυσικά χαρακτηριστικά
Η μέση διάμετρος της Κλίβια εκτιμάται σε 7,86 χιλιόμετρα. Ο φασματικός τύπος της είναι **S** (λιθώδης), ενώ το άλβεδό της είναι 0,197. Είναι άγνωστο αν και με ποια περίοδο περιστρέφεται η Κλίβια γύρω από τον εαυτό της.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Κλιβια
Γκρασχόπερς Ζυρίχης

Η **Γκρασχόπερς** (γερμανικά: *Grasshoppers*) είναι επαγγελματικός αθλητικός σύλλογος της Ελβετίας ιδρύθηκε την 1 Σεπτεμβρίου 1886. Το παλιότερο και ευρύτερα γνωστό τμήμα του συλόγγου είναι το ποδοσφαιρικό τμήμα όπου η ομάδα έχει κατακτήσει τους περισσότερους εγχώριος τίτλους στην Ελβετία, έδρα της είναι το γηπεδο Λέτσιγκρουντ («Letzigrund»), 26.104 θέσεων.

## Τίτλοι

Η Γκρασχόπερς έχει κατακτήσει 27 φορές το Πρωτάθλημα ποδοσφαίρου Ελβετίας και 19 φορές το Κύπελλο Ελβετιας στους τίτλους τις ομάδας συμεριλαμβάνεται 2 Λιγκ καπ Ελβετίας μια διοργάνωση που άρχισε να διεξάγεται το 1972 και σταμάτησε το 1982 και ένα Σούπερ καπ Ελβετίας.Αναλυτικά οι τίτλοι της ομάδας:

**[[Πρωτάθλημα ποδοσφαίρου Ελβετίας]]**
 
1898, 1900, 1901, 1905, 1921, 1927, 1928, 1931, 1937, 1939, 1942, 1943, 1945, 1952, 1956, 1971, 1978, 1982, 1983, 1984, 1990, 1991, 1995, 1996, 1998, 2001, 2003

**[[Κύπελλο Ελβετίας ποδοσφαίρου ανδρών|Κύπελλο Ελβετίας]]**

1926, 1927, 1932, 1934, 1937, 1938, 1940, 1941, 1942, 1943, 1946, 1952, 1956, 1983, 1988, 1989, 1990, 1994, 2013

**Λιγκ καπ Ελβετίας**

1973, 1975

**Σούπερ καπ Ελβετίας**

1989

## Άλλες δραστηριότητες συλλόγου

Η ομάδα διατηρεί και άλλα τμήματα όπως Κωπηλασία,Χόκεϊ επί πάγου,Χειροσφαίριση,Αντισφαίριση κ.α

## Εξωτερικοί σύνδεσμοι

* Η επίσημη ιστοσελίδα της Γκρασχόπερς Ζυρίχης

Κατηγορία:Ποδοσφαιρικές ομάδες Ελβετίας
Κατηγορία:Ιδρύσεις αθλητικών συλλόγων το 1886
Κατηγορία:Ιδρύσεις ποδοσφαιρικών ομάδων το 1886

Κατηγορία:Ζυρίχη
Μπεργαδής

Ο **Μπεργαδής**, ή **Μπεργαής**, άγνώστου λοιπού ονόματος, ήταν Έλληνας ποιητής του 16ου αιώνα από την Κρήτη. Έγραψε το ποίημα *[[Ο απόκοπος]]*, στο οποίο σε 558 ομοιοκατάληκτους στίχους περιγράφει τη μέσα σε όνειρο κάθοδό του στον Άδη.

Το επίθετο «Μπεργαδής» αποτελεί μάλλον εξελληνισμένη μορφή του επωνύμου της γνωστής βενετοκρητικής οικογένειας *Bragadin*. Γενικώς επικρατεί η άποψη ότι ο ποιητής γεννήθηκε στο Ρέθυμνο (όπως υποστηρίζουν οι Ξανθουδίδης, Μανούσακας και άλλοι). Δεν μπορεί όμως να υπάρξει βεβαιότητα ούτε και για το στοιχείο αυτό. Οι στίχοι 301 και 302 του *Απόκοπου* οδήγησαν τον Υμπέρ Περνό στο συμπέρασμα ότι ο Μπεργαδής ήταν Ρωμαιοκαθολικός Έλληνας. Μάλλον όμως το αντίθετο συμβαίνει, καθώς η αντιπάθειά του για τους «φράρους» (όπως αποκαλούσαν στην Κρήτη της εποχής του τους Ρωμαιοκαθολικούς μοναχούς) τον εμφανίζει περισσότερο ως ασπαζόμενο τις αντιλήψεις των Ορθόδοξων κατοίκων της τότε Κρήτης. Η έμμονη ιδέα του Μπεργαδή για τη διατήρηση των οικογενειακών περιουσιών φανερώνει σκέψεις ενός αριστοκράτη, το ίδιο και τα πρόσωπα που τον απασχολούν στο ποίημά του: δύο αρχοντόπουλα που ο πατέρας τους ήταν «στην πόλιν πρώτος». Φαίνεται ότι ο Μπεργαδής ανήκε σε ανώτερη κοινωνική τάξη, μάλλον σε εξελληνισμένο κλάδο των Bragadin.

## ''Ο απόκοπος''

Οι σκιές ρωτούν τον ποιητή, τι γίνεται στον κόσμο, και αν κελαρίζουν ακόμα οι σκιές, αν κελαηδούνε τα πουλιά και αν οι θνητοί θρηνούνε τους νεκρούς τους. Το ζήτημα αυτό αναπτύσσεται σε εκτεταμένο διάλογο. Αξιοπερίεργο γνώρισμα του ποιήματος είναι η δριμεία επίθεση του ποιητή κατά της πλεονεξίας των μοναχών. Το ποίημα δείχνει χαρακτηριστικά της νεοελληνικής περί Χάρου ποίησης, και συγγένεια με την ιταλική τέχνη, ιδίως την «Κόλαση» του Δάντη..

## Παραπομπές


## Πηγές
* 
* Γιάνης Κορδάτος: *Ιστορία της Νεοελληνικής λογοτεχνίας. Από το 1453 ως το 1961*, τόμος πρώτος, εκδ. «Επικαιρότητα», Αθήνα 1983
* Ι.Μ. Χατζηφώτης: το λήμμα «Απόκοπος» στη *Νέα Ελληνική Εγκυκλοπαίδεια* «Χάρη Πάτση», τόμος 6, σσ. 305-306

## Περαιτέρω ανάγνωση

* 
* 

## Εξωτερικοί σύνδεσμοι
* 

Κατηγορία:Κρητική λογοτεχνία
Κατηγορία:Έλληνες ποιητές
Λένμπαχαους

Το **Λένμπαχαους** (γερμανικά: *Lenbachhaus*) βρίσκεται στο Μόναχο και ήταν το σπίτι του αξιόλογου προσωπογράφου του 19ου αιώνα, Φραντς φον Λένμπαχ. Σήμερα στεγάζει μουσείο τέχνης, το οποίο φιλοξενεί έργα του Λένμπαχ αλλά και άλλων καλλιτεχνών.

## Το κτίριο
Το σπίτι θυμίζει ιταλική έπαυλη και περιβάλλεται από γραφικό κήπο. Ο Φραντς φον Λένμπαχ (1836-1904) ανέθεσε στον Γκάμπριελ φον Ζάιντλ να χτίσει γι' αυτόν ένα επιβλητικό μέγαρο πίσω από την Κένινγκσπλατς. Το κτήριο και ο κήπος του, που ολοκληρώθηκαν το 1891, παραπέμπουν σε ιταλική έπαυλη με αναγεννησιακά αλλά και μπαρόκ στοιχεία.

Το 1924, οι δημοτικές αρχές της πόλης αγόρασαν το σπίτι για να το μετατρέψουν σε πινακοθήκη (τότε προστέθηκε και μία βόρεια πτέρυγα). Ο εκθεσιακός χώρος περιλαμβάνει αίθουσες όπου εκτίθενται πίνακες κυρίως του 19ου και 20ου αιώνα. 

## Η έκθεση
Το μουσείο φημίζεται για τους πίνακες των καλλιτεχνών της ομάδας Γαλάζιος Καβαλάρης, που δραστηριοποιήθηκε στο Μόναχο από το 1911 ως το 1914. Το 1957, η Γκαμπριέλε Μύντερ, σύντροφος τα χρόνια εκείνα του Βασίλι Καντίνσκι, δώρισε τη συλλογή της με έργα του ζωγράφου από την περίοδο που έζησε και δούλεψε στο Μόναχο και το Μούρναου. Εν συνεχεία έγιναν και άλλες δωρεές, που περιλαμβάνουν έργα των Αλεξέι Γιαβλένσκι, Αουγκούστ Μάκε, Φραντς Μαρκ, Πάουλ Κλέε, αλλά και Άντι Γουόρχολ και Γιόζεφ Μπόις.

## Παραπομπές


## Εξωτερικοί σύνδεσμοι
* 
* Ιστοσελίδα του Λένμπαχαους

Κατηγορία:Μόναχο
Γεώργιος Χούμνος

Ο **Γεώργιος Χούμνος** (απεβ. μετά το 1342) ήταν Βυζαντινός πολιτικός.

## Βιογραφία
Ο Γεώργιος Χούμνος ήταν νεότερος γιος του λόγιου και πολιτικού Νικηφόρου Χούμνου και αδελφός του στρατηγού και πολιτικού Ιωάννη Χούμνου.   Σύμφωνα με τον Ροντόλφ Γκιγιάν, πιθανόν να ταυτίζεται με τον -κατά τα άλλα άγνωστο- *[[Στρατοπεδάρχης|μεγάλο Στρατοπεδάρχη]]* Χούμνο, που πιστοποιείται το 1328.  Εκείνη την εποχή, στα τελευταία στάδια του Βυζαντινού εμφυλίου πολέμου των ετών 1321–1328, ήταν κυβερνήτης της Θεσσαλονίκης και υπερασπίστηκε ανεπιτυχώς την πόλη ενάντια στις δυνάμεις του Ανδρόνικου Γ΄ Παλαιολόγου.   Εμφανίζεται ξανά στα τέλη της βασιλείας του Ανδρόνικου Γ΄, από το 1337 και μετά, κατέχοντας τη θέση του *[[επί της τραπέζης]]* (υπεύθυνου του Αυτοκρατορικού τραπεζιού). Ήταν προφανώς άτομο με επιρροή: ο ανώνυμος γιος του είχε οικογενειακούς δεσμούς με τον Ανδρόνικο Γ΄ και ο ίδιος ο Γεώργιος μαρτυρείται ότι μιλούσε πρώτος στα Αυτοκρατορικά συμβούλια, ακόμη και πριν από τον στενό φίλο και βοηθό του Ανδρόνικου Γ΄, τον *[[Μέγας Δομέστικος|μεγάλο Δομέστικο]]* Ιωάννη (ΣΤ΄) Καντακουζηνό.   Επίσης το 1339 πιστοποιείται ως *κεφαλατικεύων* σε μία από τις συνοικίες της Κωνσταντινούπολης. 

Στον εμφύλιο πόλεμο των ετών 1341–1347 παρέμεινε πιστός στον ανήλικο γιο του Ανδρόνικου Γ΄, Ιωάννη Ε΄ Παλαιολόγο, και εναντιώθηκε στον Καντακουζηνό. Ως ανταμοιβή, ανήλθε στο αξίωμα του *[[Στρατοπεδάρχης|μεγάλου Στρατοπεδαρχη]]* με την ευκαιρία της στέψης του Ιωάννη Ε΄ στις 19 Νοεμβρίου 1341. Μία από τις ανιψιές του έγινε η δεύτερη σύζυγος ενός από τους αρχηγούς του συμβουλίου της αντιβασιλείας του Ιωάννη Ε΄, του Αλέξιου Αποκαύκου, αλλά στα τέλη του 1342 ο Γεώργιος περιήλθε σε σύγκρουση με τον Απόκαυκο, όταν παρακάλεσε υπέρ της ειρήνης με τον Καντακουζηνό και τέθηκε σε κατ' οίκον περιορισμό.  Πιθανόν να ταυτίζεται με κάποιον μοναχό Γεράσιμο Χούμνο, κάτι που θα έδειχνε, ότι κάποια στιγμή αμέσως μετά, αναγκάστηκε να αποσυρθεί σε μοναστήρι. 

## Βιβλιογραφικές αναφορές

## Πηγές
* Guilland, Rodolphe (1967). Recherches sur les institutions byzantines [Studies on the Byzantine Institutions]. Berliner byzantinische Arbeiten 35 (in French). Vol. I. Berlin and Amsterdam: Akademie-Verlag & Adolf M. Hakkert. OCLC 878894516.
* 
* 

Κατηγορία:Βυζαντινοί φυλακισμένοι και κρατούμενοι
Κατηγορία:Βυζαντινοί αξιωματούχοι
Κατηγορία:Κυβερνήτες του Θέματος Θεσσαλονίκης
Κατηγορία:Βυζαντινοί του 14ου αιώνα
Ιωάννης Πικατόρος

Ο **Ιωάννης Πικατόρος** ήταν Έλληνας ποιητής του 16ου αιώνα. Γεννήθηκε στο Ρέθυμνο της Κρήτης, πιθανώς στις αρχές του 16ου αιώνα. 
## Βίος
Ο Πικατόρος έγραψε ποίημα, *Ρίμα θρηνηνιτική εις τον πικρόν και ακόρεστον Άδην* από 563 ομοιοκατάληκτους στίχους, στο οποίο περιγράφει την φανταστική ιστορία του. Ένας μαύρος τον πέταξε στον φάρυγγα φοβερού δράκοντα. Φτάνοντας στο εσωτερικό του θηρίου, ανακαλύπτει ότι βρίσκεται στον Άδη. Μπροστά στην πύλη κάθεται ένας τρικέφαλος όφις. Ο Χάρος καταφθάνει καβάλα πάνω στο άλογο, και τον ρωτάει γιατί ήρθε στον Άδη. Ο θνητός απαντάει ότι ήρθε για να δει και να γνωρίσει τον θρόνο, τα μέγαρα, τις χώρες και τους δεσμώτες του Χάρου.  Ο Χάρος τον παίρνει λοιπόν μαζί του και τον γυρίζει παντού στον Άδη. Το τέλος του ποιήματος λείπει.

## Παραπομπές

## Πηγές
* 
*Γιάνης Κορδάτος, Ιστορία της Νεοελληνικής λογοτεχνίας. Από το 1453 ως το 1961, τόμος πρώτος,εκδ.Επικαιρότητα, Αθήνα, 1983

Κατηγορία:Έλληνες ποιητές
Γιάννης Καραμπεσίνης

Ο **Γιάννης Καραμπεσίνης** (29 Νοεμβρίου 1931 - 15 Φεβρουαρίου 2011) ήταν Έλληνας λαϊκός τραγουδοποιός και δεξιοτέχνης του μπουζουκιού.
## Βιογραφία
Ανάμεσα στους πιο σημαντικούς δίσκους που κυκλοφόρησε συναντούμε τους: «Τσιφτετέλι, Νο 2» (1971), «Μαίρη Μαράντη» (1971), «Αγάπες και παράπονα» (1984), «Θα φύγω μόνος μου» (1985), «Σε καινούρια τραγούδια» (1990).

Δημοφιλή τραγούδια του υπήρξαν τα ακόλουθα: «Πήραν τα στήθια μου φωτιά», «Κάψε με να ησυχάσω», «Εσένα δεν σου άξιζε αγάπη», «Η παντρεμένη», «Τα μελιτζανιά σου μάτια», «Θα φύγω κι ας πονώ», «Του φτωχού ο πόνος», «Τσιφτετέλι παιχνιδιάρικο», «Ξημερώνει η γιορτή σου», «Της φτώχειας τα παιδιά», «Τσιφτετέλι με μπουζούκι», κ.ά.

Συμμετείχε ως ερμηνευτής σε κινηματογραφικές ταινίες κατά τη δεκαετία του 1960, όπως: «Είναι σκληρός ο χωρισμός» (1963), «Ένα παιδί χωρίς όνομα» (1964), «Κάθε καημός και δάκρυ» (1964), «Απαγωγή» (1964), «Πόνεσα πολύ για σένα» (1965), «Παίξε, μπουζούκι μου γλυκό» (1965), «Ο επαναστάτης» (1965), «Το σπίτι των ανέμων» (1966), «Σήκω, χόρεψε συρτάκι» (1967), «Καταραμένη αγάπη» (1968) και «Αυτή που δεν λύγισε» (1968).

Ήταν παντρεμένος με την Μαίρη Μαράντη, με την οποία αργότερα είχε πάρει διαζύγιο.

Ο Καραμπεσίνης έπαιξε με το μπουζούκι του ίδιου του Μανώλη Χιώτη το τραγούδι του, ""Ηλιοβασιλέματα" στη κηδεία του.

Πέθανε στις 15 Φεβρουαρίου 2011, σε ηλικία 80 ετών.

## Εξωτερικοί σύνδεσμοι
* Έφυγε από τη ζωή ο Γιάννης Καραμπεσίνης , άρθρο στον ιστότοπο του ΣΚΑΪ, 15 Φεβρουαρίου 2011.
* Yannis Karabesinis, ιστοσελίδα του καλλιτέχνη στην Internet Movie Database.

## Αναφορές


Κατηγορία:Έλληνες τραγουδοποιοί
Κατηγορία:Έλληνες μπουζουκτσήδες
Κατηγορία:Ρεμπέτες
Παρασπόνδυλος Ζωτικός

Ο **Παρασπόνδυλος Ζωτικός** ήταν Έλληνας ποιητής του 16ου αιώνα. Δεν έχουμε στοιχεία για τη ζωή του. Έγραψε σε 465 ομοιοκατάληκτους στίχους για τη μάχη της Βάρνας του 1444, στην οποία ο σουλτάνος Μουράτ Β' νίκησε τον ενωμένο στρατό των Ούγγρων και Πολωνών. Ο ποιητής ισχυρίζεται ότι διηγείται ως αυτόπτης μάρτυρας, που είχε κρυφτεί στο δάσος. Όπως λέει, η καρδιά του απολιθώθηκε από τη θέα του πλήθους των ανθρώπων, και γενικά υπερβάλλει ως προς τους αριθμούς. Περιγράφει όμως σωστά τα πολεμικά γεγονότα, και δίνει λεπτομέρειες άγνωστες από άλλες πηγές. 
## Πηγές
* 



Κατηγορία:Έλληνες ποιητές
Μανουήλ Σκλάβος

Ο **Μανουήλ Σκλάβος** ήταν Έλληνας ποιητής του 16ου αιώνα. Γεννήθηκε στην Κρήτη. Περιέγραψε σε 284 πολιτικούς στίχους την «Συμφορά της Κρήτης», όπου διηγείται τον καταστροφικό σεισμό του 1508.

## Παραπομπές

## Πηγές
* 
*Γιάνης Κορδάτος, Ιστορία της Νεοελληνικής λογοτεχνίας. Από το 1453 ως το 1961, τόμος πρώτος,εκδ.Επικαιρότητα, Αθήνα, 1983

Κατηγορία:Έλληνες ποιητές
Μάρκος Δεφαράνας

Ο **Μάρκος Δεφαράνας** ήταν Έλληνας ποιητής του 16ου αιώνα. Γεννήθηκε στη Ζάκυνθο. Έγραψε στην αρχή του 16ου αιώνα δύο ποιήματα, τα οποία χαρακτηρίζονται για την άγρια αντίληψη και τις χυδαίες φράσεις τους.
 
## Έργα του
* Λόγοι διδακτικοί του πατρός προς τον υιόν. 788 ομοιοκατάληκτοι στίχοι.
* Ιστορία εκ των του Δανιήλ περί της Σωσάννης. 376 ομοιοκατάληκτοι στίχοι. 
## Πηγές
* 

## Βιβλιογραφία
*Κακλαμάνης Στ. Ε., «Μάρκος Δεφαράνας (1503-1575;), Ζακύνθιος στιχουργός του 16ου αιώνα», Θησαυρίσματα, τομ. 21 (1991), σελ. 210-315 

## Παραπομπές


Κατηγορία:Έλληνες ποιητές
Κωνσταντίνος Ερμονιακός

Ο **Κωνσταντίνος Ερμονιακός** ήταν Έλληνας αυλικός ποιητής του 14ου αιώνα. Δεν έχουμε στοιχεία για τη ζωή του. Έγραψε την «Ιλιάδα», κατά προσταγή του δεσπότη της Ηπείρου Ιωάννη Β΄ Κομνηνού. Η διασκευή αυτή του Ομήρου αποτελείται από 8.779 οκτασύλλαβους ανομοιοκατάληκτους τροχαϊκούς στίχους σε 24 ραψωδίες.  

## Πηγές
* 



Κατηγορία:Έλληνες ποιητές
Θεολόγητος Μοσχολέος

Ο **Θεολόγητος Μοσχολέος** ήταν Έλληνας ποιητής του 16ου αιώνα. Γεννήθηκε στην Κρήτη. Έγραψε στις αρχές του 16ου αιώνα, τον «Βίο του αγίου και μεγάλου Νικολάου» σε 268 ομοιοκατάληκτους στίχους. 
## Πηγές
* 

Κατηγορία:Έλληνες λογοτέχνες
Ιωάννης Κορωναίος

: *Για το βουλευτή του ΠΑΣΟΚ με το ίδιο ονοματεπώνυμο, δείτε [[Ιωάννης Κορωναίος (πολιτικός)]]*

Ο **Ιωάννης Κορωναίος** ήταν Έλληνας ποιητής του 16ου αιώνα. Έγραψε το 1519 μακρό και άμοιρο ποιητικό έπος με τον τίτλο «Ανδραγαθήματα Μερκουρίου Μπούα». Το έπος έχει περίπου πέντε χιλιάδες ομοιοκατάληκτους στίχους. Ο ποιητής αποδίδει την ιστορία του Μπούα με ιστορική ακρίβεια. Φαίνεται ότι μελέτησε τα οικογενειακά του έγγραφα και ταξίδεψε στην Ελλάδα, για να συγκεντρώσει όλες τις απαραίτητες πληροφορίες. Αντίγραφο βρίσκεται στην βιβλιοθήκη του Τουρίνου. 
## Πηγές
* 

Κατηγορία:Έλληνες ποιητές
Ρούμελι Φενέρι

Με την ονομασία **Ρούμελι Φενέρι** ή **Ρουμελιφενέρι** ή **Τούρκελι Φενέρι**, που σημαίνει φάρος της Ρούμελης ή της Δύσης, φέρεται το τελευταίο άκρο του Βοσπόρου επί της ευρωπαϊκής ακτής βγαίνοντας στον Εύξεινο Πόντο. Ή αντίστροφα το πρώτο άκρο της ευρωπαϊκής ακτής του Βοσπόρου κατά την είσοδο από Εύξεινο. Ο μικρός τοπικός οικισμός ονομαζόταν από τους Έλληνες **Φαναράκι**.

Πρόκειται για το υπό των αρχαίων Ελλήνων καλούμενο Πάνιον όρος, επί του οποίου υπήρχε φάρος και κατά την Ελληνική Μυθολογία ήταν η μία από τις δύο Συμπληγάδες Πέτρες που αντιμετώπισαν οι Αργοναύτες.

Το όνομα προέρχεται από τον ομώνυμο ιστορικό φάρο που βρίσκεται επί της άκρας του τον οποίο κατασκεύασαν οι Γάλλοι, επί των αρχαίων ερειπίων, κατά τον Κριμαϊκό πόλεμο, για την ασφάλεια της ναυσιπλοΐας. Πρόκειται για οκτάπλευρο λευκό πύργο ύψους 30 μ. επί παράκτιου λόφου ύψους 58 μ. από την επιφάνεια της θάλασσας που τον καθιστά έτσι τον υψηλότερο φάρο της Τουρκίας.

Τέθηκε σε λειτουργία στις 15 Μαΐου του 1856, είναι αναλάμπων 12 δευτερολέπτων με εμβέλεια τα 18 ν.μ.. Σήμερα λειτουργεί και ως ραδιοφάρος, εποπτεύεται από το τουρκικό υπουργείο Μεταφορών και είναι επισκέψιμος στο κοινό.

Το ακριβώς απέναντι, σε απόσταση 2,5 μίλια,  επί της ασιατικής ακτής τμήμα του Βοσπόρου ονομάζεται Ανάντολου Φενέρ, ή Ανάντολου Φενέρι.

## Πηγές
* «Νεώτερον Εγκυκλοπαιδικόν Λεξικόν Ηλίου», τόμ. 16ος, σελ. 706
* eistinpolin330.blogspot.gr

Κατηγορία:Αξιοθέατα στην Κωνσταντινούπολη
Κατηγορία:Βόσπορος
Κατηγορία:Φάροι στην Κωνσταντινούπολη
Ιεροκλής ο γραμματικός

Ο **Ιεροκλής** ήταν Βυζαντινός ο οποίος φέρεται ως συγγραφέας του καταλόγου *[[Συνέκδημος]]*, στο οποίο απαριθμούνται εξηντατέσσερεις επαρχίες και εννιακόσιες δώδεκα πόλεις της Βυζαντινής αυτοκρατορίας του 6ου αιώνα. Για τη ζωή του τίποτε δεν είναι γνωστό, ωστόσο θεωρείται πως έγραψε το έργο του πριν το 535, δηλαδή κατά την εποχή του αυτοκράτορα Ιουστινιανού. 

Το έργο του δείχνει επιφανειακή ομοιότητα τα ομώνυμα εγχειρίδια της εκκλησιαστικής διοίκησης, γι αυτό και διατηρήθηκε. Ο Ιεροκλής, μαζί με τον Στέφανο Βυζάντιο είναι η κύρια πηγή του *Περί των θεμάτων συγγράμματος* του αυτοκράτορα Κωνσταντίνου Πορφυρογέννητου.

## Παραπομπές


## Πηγές
* 

* 

Κατηγορία:Βυζαντινοί γεωγράφοι
Κατηγορία:Βυζαντινοί του 6ου αιώνα
Περδίκκας ο Εφέσιος

Ο **Περδίκκας ο Εφέσιος** ήταν Έλληνας ποιητής του 14ου αιώνα. Είχε το αξίωμα του πρωτονοτάριου. Έγραψε ποίημα διακοσίων εξήντα στίχων, με το οποίο πραγματεύτηκε το θέμα «Περί των Ιεροσολύμοις κυριακών θεμάτων».

## Παραπομπές


## Πηγές
* 

Κατηγορία:Έλληνες ποιητές
Κατηγορία:Έφεσος
Αγαπητός ο διάκονος

Ο **Αγαπητός** ήταν Βυζαντινός φιλόσοφος και ρήτορας. Είχε το αξίωμα του διάκονου στην Αγία Σοφία στην Κωνσταντινούπολη. Ήταν διδάσκαλος του Αυτοκράτορα Ιουστινιανού, προς τον οποίο προσφώνησε παραινετικό λόγο. Το έργο του αυτό αποτελείται από 72 κεφάλαια, και εκδόθηκε τον 16ο αιώνα είκοσι φορές περίπου.

## Παραπομπές


## Πηγές
* Παΐδας Κ., *Η θεματική των βυζαντινών "κατόπτρων ηγεμόνος" της πρώιμης και μέσης περιόδου (398-1085). Συμβολή στην πολιτική θεωρία των Βυζαντινών.* Εκδόσεις Γρηγόρη, Αθήνα 2005, σποράδην.
* Παΐδας Κ. *Αγαπητού Διακόνου Ἔκθεσις Κεφαλαίων Παραινετικῶν. Νουθεσίες στον αυτοκράτορα Ιουστινιανό Α΄*, (Εισαγωγή-Κείμενο-Νεοελληνική Απόδοση-Σχόλια), Εκδόσεις Γρηγόρη, Αθήνα 2018.
* 
* Έργα διακόνου Αγαπητού στην Πατρολογία του Migne PG:86a,1164

Κατηγορία:Βυζαντινοί κληρικοί
Κατηγορία:Βυζαντινοί φιλόσοφοι
Κατηγορία:Βυζαντινοί συγγραφείς
Κατηγορία:Βυζαντινοί θεολόγοι
Κατηγορία:Βυζαντινοί του 6ου αιώνα
Θεόδωρος Δαφνοπάτης

Ο **Θεόδωρος Δαφνοπάτης** ήταν Έλληνας βυζαντινός ρήτορας και συγγραφέας του 10ου αιώνα.
## Βιογραφία
Είχε το αξίωμα του μάγιστρου, πρωτοασηκρίτη, πατρίκιου, και αμέσως μετά την άνοδο του Ρωμανού Β' στον θρόνο ανέλαβε έπαρχος Κωνσταντινούπολης. Συνέταξε με εντολή και στο όνομα του αυτοκράτορα Ρωμανού Α' Λακαπηνού επιστολές προς τον Πάπα, προς τον μητροπολίτη Ηρακλείας Αναστάσιο, προς τον Εμίρη της Αιγύπτου και προς τον ηγεμόνα της Βουλγαρίας Συμεών, και λόγο προς τους μητροπολίτες. Ο Ιωάννης Σκυλίτζης μνημονεύει επίσης ιστορία του Δαφνοπάτη που έχει χαθεί. Στην ιστορία αυτή, η οποία είναι συνέχεια του Θεοφάνη, καταγράφει τα γεγονότα των βασιλειών του Κωνσταντίνου Ζ', Ρωμανού Α' και Ρωμανού Β'.

## Παραπομπές


## Πηγές
* 
* Νέος Ελληνομνήμων, 1904, Τεύχος Β΄, σελ. 186-190

Κατηγορία:Ρήτορες
Ιωάννης Δοξαπατρής

Ο **Ιωάννης Δοξαπατρής**, ή **Σικελιώτης**, ή **Σικελός** ήταν εξοχότατος Έλληνας βυζαντινός ρήτορας. Η καταγωγή του ήταν από τη Σικελία.
## Συγγράμματα
Έγραψε ένα προοίμνιο και ρητορικές ομιλίες στα προγυμνάσματα του Αφθονίου. Έγραψε επίσης μεγάλα υπομνήματα στο έργα του Ερμογένη «Περί στάσεων», «Περί ευρέσεως» και «Περί ιδεών». Έγραψε επίσης και άλλους λόγους που χάθηκαν: «Ο του ίππου λόγος», «ανασκευή του μύθου του Προμηθέα», «Βασίλειος δεύτερος» και «Πολιτικός λόγος». Ο λόγος του «κατά Σαρακηνών» σε πέντε κεφάλαια σώζεται εκτός από το πέμπτο κεφάλαιο που χάθηκε.
## Πηγές
* 

Κατηγορία:Ρήτορες
Μιχαήλ Ιταλικός

Ο **Μιχαήλ Ιταλικός** ήταν Έλληνας βυζαντινός ρήτορας του 12ου αιώνα. Επί του αυτοκράτορα Ιωάννη του Κομνηνού υπήρξε διδάσκαλος της φιλοσοφίας και ρητορικής. Αργότερα χειροτονήθηκε επίσκοπος Φιλιππούπολης. Στο αξίωμα αυτό κατόρθωσε με την ευφράδειά του να αποκτήσει την εκτίμηση του Γερμανού αυτοκράτορα Κόνραντ και να διαφυλάξει την επαρχία του από τις αρπαγές των Σταυροφόρων. Είναι άγνωστο πότε πέθανε, αλλά σίγουρο είναι ότι το 1166 δεν ήταν πλέον επίσκοπος Φιλιπούπολης. Άφησε πολλά έργα λογοτεχνικά, σοφιστικά, πανηγυρισμούς, και άλλα. Το 1143 ο Μιχαήλ Ιταλικός εκανε ένα ενθρονιστήριο λόγο με τον αυτοκράτορα Μανουήλ Α’  για το ηλιοκεντρικό σύστημα.

## Πηγές
* 

## Αναφορές


Κατηγορία:Ρήτορες
Κατηγορία:Βυζαντινοί συγγραφείς
Κατηγορία:Βυζαντινοί του 12ου αιώνα
Κατηγορία:Επίσκοποι του 12ου αιώνα
Μιχαηλ
Νικηφόρος Χρυσοβέργης

Ο **Νικηφόρος Χρυσοβέργης** ήταν Έλληνας βυζαντινός ρήτορας, ποιητής και ιεροδιδάσκαλος.

## Βιογραφία
Έζησε από τα τέλη του 12ου μέχρι τα μέσα του 13ου αιώνα. Διετέλεσε μαΐστορος των ρητόρων της Πατριαρχικής Σχολής στην Κωνσταντινούπολη, όπου παρέμεινε επί δύο έτη, κατόπιν διορισμού του, βάσει αποφάσεως του ίδιου του αυτοκράτορα Αλεξίου Γ' του Αγγέλου. Θήτευσε στη θέση του Μητροπολίτη Σάρδεων από το 1204 έως και το 1213, οπότε και χάνονται τα ίχνη του. Έγραψε πανηγυρικούς λόγους στους Αυτοκράτορες Αλέξιο Γ' και Αλέξιο Δ', προς τους πατριάρχες Νικήτα Μουντάκη και Ιωάννη Καματηρό και προς τον Μεσοποταμίτη Κωνσταντινουπόλεως. Από τις επιστολές του, σώζεται μία, έγραψε όμως πολλά ρητορικά προγυμνάσματα κι έμμετρα επιγράμματα. Επίσης μύθους, διηγήματα και μυθοποιίες. Στις 10 Ιανουαρίου του 1202 και με αφορμή την Εορτή των Φώτων, εκφώνησε έναν ιστορικό λόγο που αποτελεί πολύτιμη πηγή, καθώς, μεταξύ άλλων, σε αυτόν αναφέρεται και στις πολιτικές σχέσεις του βυζαντινού κράτους με το βουλγαρικό. Σε πολιτικό επίπεδο, ο Χρυσοβέργης στάθηκε σύμβουλος του αυτοκράτορα Αλέξιου σε πολλά ζητήματα, προσπαθώντας να τον πείσει σε προσέγγιση και συμφιλίωση με τους Λατίνους. 

## Παραπομπές


## Πηγές
* 

Κατηγορία:Ρήτορες
Κατηγορία:Βυζαντινοί του 12ου αιώνα
Κατηγορία:Βυζαντινοί του 13ου αιώνα
Κατηγορία:Επίσκοποι του 13ου αιώνα
Γεώργιος ο Κύπριος

Ο **Γεώργιος ο Κύπριος** ήταν Έλληνας πεζογράφος γεωγράφος του 7ου αιώνα. Στις αρχές της βασιλείας του Φωκά έγραψε πολιτική περιγραφή του ανατολικού ρωμαϊκού κράτους.

Τίποτα δεν είναι γνωστά για τη ζωή του, εκτός του ότι γεννήθηκε στη Λάπηθο στο νησί της Κύπρου. Είναι γνωστός για το Descriptio Orbis Romani («Περιγραφή του ρωμαϊκού κόσμου»), γραμμένο στη δεκαετία 600-610. Είναι γραμμένο στα ελληνικά, και απαριθμεί τις πόλεις, κωμοπόλεις, φρούρια και τα διοικητικά τμήματα της Ανατολικής Ρωμαϊκής Αυτοκρατορίας. Ο κατάλογος αρχίζει με την Ιταλία και κινείται αριστερόστροφα κατά μήκος της Μεσογείου, από την Αφρική, την Αίγυπτο και την Διοίκηση Ανατολικής. Η σωζόμενη λίστα είναι προφανώς ελλιπής, οπού τα Βαλκάνια αποκλείονται. Η περιγραφή σώθηκε μόνο σε μια συλλογή, πιθανότατα από τον 9ο αιώνα, μαζί με άλλες λίστες, όπως εκκλησιαστικά τακτικά. Είναι πιθανό ότι ο μεταφραστής, πιστεύεται ότι είναι ο Αρμένιος Βασίλειος του Ialimbana, τροποποίησε κείμενο του Γιώργου.
## Πηγές
* 

## Παραπομπές


## Βιβλιογραφία
*Β.Αντωνιάδης, «Γεωργίου Κύπριου εγκώμιον εις το μέγαν Ευθύμιον επίσκοπον Μαδυτών»,Δελτίον της Ιστορικής και Εθνολογικής Εταιρείας της Ελλάδος, τομ. Δ, σελ.387-422

Κατηγορία:Βυζαντινοί συγγραφείς
Κατηγορία:Βυζαντινοί γεωγράφοι
Κατηγορία:Κύπριοι συγγραφείς
Κατηγορία:Κύπριοι γεωγράφοι
Κατηγορία:Βυζαντινοί του 7ου αιώνα
Βέρνερ φον Ζίμενς

Ο **Βέρνερ φον Ζίμενς**,  πλήρες όνομα **Έρνστ Βέρνερ φον Ζίμενς** (γερμ. Ernst Werner von Siemens, 13 Δεκεμβρίου 1816 – 6 Δεκεμβρίου 1892), ήταν Γερμανός μηχανικός ηλεκτρολόγος, εφευρέτης, βιομήχανος, ιδρυτής της εταιρείας Ζίμενς-Χάλσκε.

Γεννήθηκε κοντά στο Ανόβερο, στη πόλη Γκέρντεν στις 13 Δεκεμβρίου του 1816. Οι γονείς του ήταν πολύτεκνοι αγρότες και ήταν το 4ο παιδί από τα 14 παιδιά που είχαν αποκτήσει. Πριν ολοκληρώσει τις εγκύκλιες σπουδές του εγκατέλειψε το σχολείο και κατατάχθηκε στον στρατό προκειμένου να τύχει τεχνικής εκπαίδευσης στη μηχανική, γεγονός που τον βοήθησε πολύ στα μετέπειτα χρόνια.

Εγκαταλείποντας αργότερα τον στρατό άρχισε να ασχολείται με τις τότε σύγχρονες του καιρού του εφευρέσεις και κατάφερε να φτιάξει ηλεκτρικό τηλέγραφο με ακίδα – δείκτη. Με δεδομένη την εφεύρεση αυτή στις 1 Οκτωβρίου του 1847 δημιουργεί την κατασκευαστική εταιρεία Ζίμενς – Χάλσκε. Στα επόμενα δύο χρόνια, 1848 – 1849, αναπτύσσει την πρώτη τηλεγραφική γραμμή Βερολίνου – Φραγκφούρτης, ενώ τα αδέλφια του αναλαμβάνουν να αντιπροσωπεύουν την εταιρεία στο εξωτερικό. 
Το 1865 ο Β. Ζίμενς κατασκευάζει την πρώτη δυναμοηλεκτρική μηχανή με τυμπανοειδές επαγώγιμο και το 1869 τον πρώτο ηλεκτρικό σιδηρόδρομο, θέτοντας ταυτόχρονα τις βάσεις για τη χρήση ηλεκτρικού ρεύματος υψηλής τάσης.

Το 1888 ο Αυτοκράτορας της Γερμανίας τον αναγνωρίζει με τον τίτλο του φον και ο εφευρέτης έχει πλέον το δικαίωμα να αναγράφει το όνομά του ως Βέρνερ φον Ζίμενς. Δύο χρόνια μετά το 1890 αποχώρησε από την εταιρεία. Απεβίωσε στο Βερολίνο στις 6 Δεκεμβρίου του 1892.

Ο Βέρνερ φον Ζίμενς υπήρξε μέλος της Πρωσσικής Ακαδημίας των Επιστημών, καθώς και μέλος της Πρωσσικής Βουλής των Αντιπροσώπων. Είχε τελέσει δύο γάμους. Από τον πρώτο του γάμο με την Ματθίλδη απέκτησε τον Άρνολντ φον Ζίμενς και τον Γεώργιο Γουλιέλμο φον Ζίμενς. Μετά το θάνατο της συζύγου του (1867), τέλεσε τον δεύτερο γάμο του με την Αντωνία με την οποία και απέκτησε τον Κάρολο Φρειδερίκο φον Ζίμενς.

## Σημειώσεις
* Προς τιμή του Β. φον Ζίμενς η μονάδα ηλεκτρικής αγωγιμότητας στο Διεθνές Σύστημα φέρει το όνομά του.

## Πηγές
* "Νεώτερον Εγκυκλοπαιδικόν λεξικόν Ηλίου" τομ. 16ος, σελ. 1026.

## Παραπομπές


## Δείτε επίσης
* Δαχτυλίδι Βέρνερ φον Ζίμενς

Κατηγορία:Γερμανοί μηχανικοί
Κατηγορία:Γερμανοί εφευρέτες
Κατηγορία:Γερμανοί επιχειρηματίες
Κατηγορία:Γερμανοί ευγενείς
Μιχαήλ Αγιοθεοδωρίτης

Ο **Μιχαήλ Αγιοθεοδωρίτης** ήταν Έλληνας βυζαντινός ρήτορας του 12ου αιώνα, μέλος της γνωστής βυζαντινής οικογένειας των Αγιοθεοδωριτών. Κατείχε το αξίωμα του λογοθέτη του δρόμου. Αδελφός του ήταν ο μητροπολίτης Αθηνών Νικόλαος Αγιοθεοδωρίτης ενώ πρόγονός του ήταν ο νομικός Κωνσταντίνος Αγιοθεοδωρίτης. Διατέλεσε επίσης στο αξίωμα του Ορφανοτρόφου, (θέση που κατείχε το 1166, όπως μαρτυρείται σε έγγραφο πρακτικών συνόδου), διαδεχόμενος τον αδελφό του Νικόλαο. Προς τον Μιχαήλ Αγιοθεοδωρίτη έπεμψαν λόγους οι Γρηγόριος Αντίοχος, Ευστάθιος Θεσσαλονίκης και ο Ψαλτόπουλος.

## Πηγές
* 
*
Κατηγορία:Ρήτορες
Κατηγορία:Βυζαντινοί του 12ου αιώνα
Μιχαηλ
Ιωάννης Χούμνος

Ο **Ιωάννης Χούμνος** ήταν Έλληνας βυζαντινός ρήτορας. Πατέρας του ήταν ο Νικηφόρος Χούμνος. Είχε το αξίωμα του παρακοιμωμένου της μεγάλης σφενδόνης. Έγραψε επιστολές προς τους επισκόπους Φιλιππούπολης και Εφέσου, προς κάποιον Ματαφάγκο, προς τον μέγα διοικητή Καβάσιλα και προς τον «φιλόσοφο» Ιωσήφ. Προς τον Ιωάννη Χούμνο έγραψε μονωδία ο Νικηφόρος Γρηγοράς

## Αναφορές


Κατηγορία:Βυζαντινοί λόγιοι
Κατηγορία:Παρακοιμώμενοι
Κατηγορία:Βυζαντινοί του 14ου αιώνα
Άζαμκιρχε (Μόναχο)

Η **Άζαμκιρχε** (γερμ. Asamkirche), γνωστή και ως **Εκκλησία του Αγίου Ιωάννη Νέπομουκ** (γερμ. St.-Johann-Nepomuk-Kirche), βρίσκεται στο Μόναχο και πήρε το όνομά της από τους αδελφούς Άζαμ, που την κατασκεύασαν και τη διακόσμησαν. Πρόκειται για ένα από τα εντυπωσιακότερα δείγματα της αρχιτεκτονικής του Μπαρόκ, σε ολόκληρη την Ευρώπη. Το εσωτερικό της εκκλησίας αποτελεί εξαίρετο δείγμα του ιλουζιονισμού που χαρακτήριζε το Μπαρόκ. Οι πληθωρικές αρχιτεκτονικές λεπτομέρειες, οι γύψινες διακοσμήσεις, οι τοιχογραφίες και τα παιχνίδια φωτός και σκιάς συνδυάζονται ώστε να δημιουργούν τη ψευδαίσθηση ενός ρυθμικού κυματισμού.

Η εκκλησία χτίστηκε την περίοδο 1733-1746. Χρηματοδοτήθηκε, σχεδιάστηκε και κατασκευάστηκε από τους αδελφούς Αζάμ, τους γνωστότερους αρχιτέκτονες και καλλιτέχνες της εποχής του Μπαρόκ. Το μεσαίο κλίτος, με τον υποβλητικό φωτισμό του, είναι γεμάτο από εντυπωσιακές αρχιτεκτονικές λεπτομέρειες, περίκομψα γυψοτεχνήματα και αριστουργηματικές νωπογραφίες.

## Κύρια αξιοθέατα
*Ταφικό μνημείο του κόμη Τσεχ: η Ροκοκό επιτάφια στήλη, έργο του Ίγκνατς Γκύντερ (1758), απεικονίζει τη φρικτή μορφή του Χάρου να παίρνει τη ζωή κάποιου. Βρίσκεται στον πρόναο της εκκλησίας.
*Αγάλματα πάνω από την είσοδο: πάνω από την κεντρική είσοδο υπάρχει ένα γλυπτό που απεικονίζει τον Άγιο Ιωάννη Νέπομουκ ανάμεσα σε χερουβείμ και δύο αγγέλους, που συμβολίζουν τη μυστικότητα της εξομολόγησης και την πίστη στον Θεό.
*Εσωτερικό της εκκλησίας: ο αριστοτεχνικός συνδυασμός αρχιτεκτονικών λεπτομερειών, ζωγραφικής και γυψοτεχνημάτων επισκιάζει στα μάτια του επισκέπτη τις ιδιόμορφες αναλογίες του χώρου. Το μεσαίο κλίτος έχει 28 μ. μήκος και 8,80 μ. πλάτος, αναλογίες που επιβλήθηκαν λόγω του σχετικά μικρού οικοπέδου.
*Ανάγλυφο από τη δυτική πρόσοψη: το ανάγλυφο στην πάνω δεξιά πλευρά της δυτικής πρόσοψης απεικονίζει τον Άγιο Ιωάννη Νέπομουκ να οδηγείται στη φυλακή.
*Κυρίως Αγία Τράπεζα: στην Αγία Τράπεζα υπάρχει μία γυάλινη σαρκοφάγος, στην οποία διακρίνεται ένα κέρινο σώμα ντυμένο με άμφια ανώτερου κληρικού (αντιστοιχεί στον Άγιο Ιωάννη Νέπομουκ). 
*Ζωγραφισμένη οροφή: η οροφή είναι καλυμμένη με θαυμάσιες ιλουζιονιστικές νωπογραφίες, έργα του Κοσμά Δαμιανού Άζαμ το 1735. Απεικονίζουν σκηνές από τη ζωή και το μαρτύριο του Αγίου Ιωάννη Νέπομουκ.
*Στοά: το κυματιστό υπερώο που περικλείει τον εσωτερικό χώρο του ναού χωρίζει τους τοίχους του μεσαίου κλίτους και της κυρίως αγίας Τράπεζας σε δύο τμήματα.
*Άμβωνας: στον άμβωνα φτάνει κανείς από το πρεσβυτέριο, που βρίσκεται στα ανατολικά του. Είναι διακοσμημένος με ανάγλυφα που απεικονίζουν σκηνές από τη ζωή του Αγίου Ιωάννη Βαπτιστή και σύμβολα των Ευαγγελιστών. 

## Φωτογραφίες


File:Asamkirche München.jpg|Εσωτερικό της εκκλησίας
Image:Asamkirche München Altar.JPG|Κυρίως Αγία Τράπεζα
Image:Asamkirche München ceiling.jpg|Ζωγραφισμένη οροφή


## Παραπομπές


## Εξωτερικοί σύνδεσμοι
* 
* Φωτογραφίες από την Άζαμκιρχε
* Πανοραμική εικόνα 360° της Άζαμκιρχε
* Βίντεο από την Άζαμκιρχε

Κατηγορία:Μόναχο
Κατηγορία:Εκκλησίες στη Γερμανία
Κατηγορία:Μπαρόκ
Θεόδωρος Πεδιάσιμος

Ο **Θεόδωρος Πεδιάσιμος** ήταν Έλληνας βυζαντινός λογοτέχνης του 14ου αιώνα. Έλαβε την εκπαίδευση του στη Θεσσαλονίκη και ενδεχομένως είχε καταγωγή από τις Σέρρες. Έγραψε ρητορικούς λόγους εκκλησιαστικού και άλλου περιεχομένου και δύο από αυτούς αναφέρονται στην Θεσσαλία των Σερρών. Ως φίλοι του αναφέρονται οι Νικόλαος Καβάσιλας, Ανδρόνικος Ζαρίδης, και ο Σοφιανός. Συνέταξε επίσης μια λεπτομερή μελέτη σχετικά με τον καθεδρικό ναό των Σερρών, και ένα ιστορικό των θαυμάτων των αγίου Θεοδώρου του Στρατηλάτη και άγιου Θεόδωρου του Τύρου εντός του οποίου αναφέρεται και η κοινή Τουρκική και Καταλανική επίθεση στις Σέρρες το 1307. Έζησε την ίδια εποχή με τον Ιωάννη Πεδιάσιμο, του οποίου ήταν νεώτερος, ενώ πιθανώς να ήταν και συγγενής του.

## Παραπομπές


## Πηγές
* 
* 

Κατηγορία:Βυζαντινοί συγγραφείς
Κατηγορία:Ρήτορες
Θεόδωρος Ποτάμιος

Ο **Θεόδωρος Ποτάμιος** (ή εσφαλμένα **Ποτάκιος**) ήταν Έλληνας βυζαντινός ρήτορας. Δεν έχουμε στοιχεία για την ζωή του. Άκμασε το δεύτερο ήμισυ του 14ου αιώνα. Έγραψε πληκτική μονωδία προς τον αυτοκράτορα Ιωάννη Β' Παλαιολόγο και μερικές επιστολές προς τον θείο του αυτοκράτορα Καντακουζηνό, προς τον Κυδώνη, και άλλους.
## Πηγές
* 

## Βιβλιογραφία
*Σπυρίδων Λάμπρος, «Θεόδωρος ο Ποτάμιος και η εις Ιωάννην Παλαιολόγον μονωδία αυτού», Δελτίον της Ιστορικής και Εθνολογικής Εταιρείας της Ελλάδος, τομ.Β, σελ.107-111.
*G.T. Dennis, The Letters of Theodore Potamios, in: Byzantium and the Franks 1350-1420, ed. G.T. Dennis. *Variorum Reprints*. London 1982, 1-40.
*P.A. Agapitos, Kaiser Ioannes VII. Palaiologos als Adressat einer Monodie des Theodoros Potamios. *BΖ* 90 (1997) 1-6.
*Γεώργιος Γουσγουριώτης, Οι επιστολές του Θεόδωρου Ποτάμιου. (Διπλ. εργ.). Θεσσαλονίκη 2017.
*Giorgos Gousgouriotis, Reconsidering the Letters of Theodore Potamios. MEG 21 (2021) 351-356.

Κατηγορία:Ρήτορες
Κατηγορία:Βυζαντινοί του 14ου αιώνα
Εθνική επέτειος της Αστυνομίας (Αίγυπτος)

Η **Εθνική επέτειος της Αστυνομίας**, ή «Εθνική Ημέρα της Αστυνομίας» είναι μία από τις επίσημες εθνικές επετείους –  επίσημες αργίες – της Αιγύπτου, που εορτάζεται κατ΄ έτος στις 25 Ιανουαρίου.

Κατά την επέτειο αυτή εορτάζεται η μνήμη των 40 περίπου θυμάτων αξιωματικών και κατωτέρων στελεχών της  αιγυπτιακής Αστυνομίας κατά τα αιματηρά επεισόδια που σημειώθηκαν σε δύο αστυνομικά τμήματα της Ισμαηλίας, στη διώρυγα του Σουέζ το 1952, όταν αρνήθηκαν στις βρετανικές δυνάμεις να παραδώσουν τον οπλισμό τους και να εγκαταλείψουν τα κτίρια. 
Ο τότε Αιγύπτιος υπουργός Εσωτερικών *Φουάτ Εντίν* ζήτησε από τους αστυνομικούς να επιδείξουν τον πατριωτισμό τους και να μη παραδοθούν. Συνέπεια αυτού ήταν στις *25 Ιανουαρίου του 1952* να αναμετρηθούν με βρετανικά τεθωρακισμένα  οχήματα που περικύκλωσαν τα αστυνομικά τμήματα τα οποία έβαλαν εναντίον τους. Κατά τη μάχη που ακολούθησε επί τρίωρο φέρονταν να σκοτώθηκαν μόνο τρεις Βρετανοί στρατιώτες ενώ περισσότεροι από 40 ήταν οι Αιγύπτιοι νεκροί και μεγάλος ο αριθμός των τραυματιών. Περίπου 800 τότε Αιγύπτιοι αστυνομικοί αναγκάσθηκαν να παραδοθούν.

Το 2009 ο πρόεδρος της Αιγύπτου Χόσνι Μουμπάρακ σε αναγνώριση της θυσίας εκείνης αλλά και των προσπαθειών που καταβάλει η αιγυπτιακή αστυνομία για τη διατήρηση της ασφάλειας και της πολιτικής σταθερότητας στη χώρα καθιέρωσε την "25η Ιανουαρίου" ημέρα μνήμης – τιμής, και επίσημη αργία.

## Σημειώσεις
* Ανήμερα της επετείου αυτής, στις 25 Ιανουαρίου του 2011 εκδηλώθηκε στην Αίγυπτο  πολυπληθής εξέγερση κατά του καθεστώτος που χαρακτηρίστηκε «Επανάσταση της 25ης Ιανουαρίου» όπου σημειώθηκαν σοβαρές ταραχές, εμπρησμοί, λεηλασίες και καταστροφές. Από τις συμπλοκές με τις αστυνομικές δυνάμεις, σύμφωνα με τα ελεύθερα ειδησεογραφικά πρακτορεία, περίπου 300  ήταν οι νεκροί και εκατοντάδες οι τραυματίες.

Κατηγορία:Επίσημες αργίες Αιγύπτου
Αίγειρος Ροδόπης

μικρογραφία|Εκκλησία Αιγείρου (Νέο Καβακλί)|300px
Η **Αίγειρος** είναι ένα χωριό 12 χιλιόμετρα νοτιοδυτικά της Κομοτηνής, στον Νομό Ροδόπης, το οποίο ιδρύθηκε το 1923. Σύμφωνα με το σχέδιο Καλλικράτης, μαζί με το Αγροτικό Ορφανοτροφείο και τη Μεσσούνη συναποτελούν την τοπική κοινότητα Αιγείρου που ανήκει στην δημοτική ενότητα Αιγείρου του δήμου Κομοτηνής. Σύμφωνα με την απογραφή 2011 έχει πληθυσμό 924 κατοίκους. Η τοπική κοινότητα Αιγείρου είναι χαρακτηρισμένη ως αγροτικός πεδινός οικισμός, με έκταση 29,358 km² (2011) και πληθυσμό 1019 τ0 2021.

## Όνομα
Η κοινότητα αρχικά ονομαζόταν Κιρ Τσιφλίκ (μεταφράζεται από τα Τούρκικα ως "kir çiftlik" δηλαδή «το βρόμικο τσιφλίκι-χωράφι») και στη συνέχεια Νέον Καβακλί (από το όνομα της πόλης στην βόρεια Θράκη (σήμερα Τοπόλοβγκραντ στη Βουλγαρία) όπου οι κάτοικοι ήρθαν ως πρόσφυγες - από το την πόλη Καβακλί. Στις 7 Ιουνίου 1957 το χωριό μετονομάστηκε στο σημερινό όνομα Αίγειρος (ΦΕΚ. 119/1957) .

## Ιστορία
Οι κάτοικοι του χωριού ήρθαν ως πρόσφυγες από την Ανατολική Ρωμυλία και συγκεκριμένα από το χωριό Καβακλί (σήμερα Τοπόλοβγκραντ Βουλγαρίας) και την Κεσσάνη της Ανατολικής Θράκης (σήμερα στην Τουρκία). Το χωριό έχει πληθυσμό 924 κάτοικους.

Αξιοθέατο του χωριού είναι η εκκλησία του Αγίου Αθανασίου. Κάθε 18 Ιανουαρίου γίνεται το κεντρικό πανηγύρι του χωριού το οποίο είναι αφιερωμένο στον Άγιο Αθανάσιο. Η εικόνα του Αγίου Αθανασίου στην εκκλησία την έφεραν οι πρόσφυγες από το Μουζάλι της Ανατολικής Θράκης.

## Πληθυσμός

(σε παρένθεση ο πληθυσμός της τοπικής κοινότητας)

[σε αγκύλη ο πληθυσμός της δημοτικής ενότητας]
## Παραπομπές


## Πηγές
*Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)

Κατηγορία:Χωριά της περιφερειακής ενότητας Ροδόπης
Κατηγορία:Δήμος Κομοτηνής
Όρος Ράσμορ

Το **Εθνικό Μνημείο του Όρους Ράσμορ** (Mount Rushmore National Memorial) βρίσκεται στην Νότια Ντακότα των Η.Π.Α. 

Πρόκειται για τις μορφές τεσσάρων προέδρων των Η.Π.Α., ύψους 18 μέτρων, τις οποίες σκάλισαν σε μια γρανιτένια πλαγιά του όρους Ράσμορ ο γλύπτης Γκάτζον Μπόργκλουμ και ο γιος του Λίνκολν. Οι τέσσερις πρόεδροι είναι, από αριστερά προς τα δεξιά: ο Τζωρτζ Ουάσινγκτον, ο Τόμας Τζέφερσον, ο Θεόδωρος Ρούζβελτ και ο Αβραάμ Λίνκολν. Η ιδέα για την κατασκευή του μνημείου αποδίδεται στον ιστορικό Ντόαν Ρόμπινσον (Doane Robinson).

Η κατασκευή ξεκίνησε το 1927 και τα πρόσωπα των προέδρων ολοκληρώθηκαν μεταξύ 1934 και 1939. Μετά το θάνατο του Γκάτζον Μπόργκλουμ τον Μάρτιο του 1941, ο γιος του Λίνκολν ανέλαβε ως επικεφαλής του κατασκευαστικού έργου. Κάθε πρόεδρος επρόκειτο αρχικά να απεικονιστεί από το κεφάλι μέχρι τη μέση, αλλά η έλλειψη χρηματοδότησης οδήγησε στην αναγκαστική λήξη των εργασιών στις 31 Οκτωβρίου 1941, και μόνο το γλυπτό του Ουάσινγκτον περιλαμβάνει οποιαδήποτε λεπτομέρεια κάτω από το επίπεδο του πηγουνιού.

Το μνημείο επισκέπτονται κάθε χρόνο δύο εκατομμύρια άνθρωποι.

## Το όρος Ράσμορ
Οι Ινδιάνοι Λακότα, για τους οποίους το βουνό ήταν τόπος ιερός καθώς από εκεί είχε περάσει, κατά τη διάρκεια ενός πνευματικού ταξιδιού που κατέληξε στην κορυφή Χάρνσϊ, ο ηγέτης τους Μαύρο Ελάφι, είχαν δώσει στο όρος Ράσμορ το όνομα **Έξι Παππούδες**. Οι Η.Π.Α απέκτησαν τον έλεγχο της περιοχής μετά τις συγκρούσεις με τους Ινδιάνους τη διετία 1876-77. Οι λευκοί άποικοι στην περιοχή έδωσαν στο βουνό διάφορα άλλα ονόματα: Όρος Κούγκαρ, Όρος Σουγκαρλόουφ, Όρος Σλοτερχάουζ και Κιστόουν Κλιφ. Το 1885 το όρος Ράσμορ πήρε το σημερινό όνομα του από έναν νεοϋορκέζο δικηγόρο, τον Τσαρλς Ράσμορ, στη διάρκεια μιας αποστολής στην περιοχή. Το Συμβούλιο Γεωγραφικών Ονομάτων των Ηνωμένων Πολιτειών επισήμως δέχθηκε την ονομασία αυτή το 193

## Η κατασκευή του μνημείου
Ο Ντόαν Ρόμπινσον αρχικά είχε προτείνει την περιοχή Νιντλς για την κατασκευή του μνημείου αλλά ο γλύπτης Γκάτζον Μπόργκλουμ επέλεξε το όρος Ράσμορ για διάφορους λόγους. Πρώτον ήταν το ψηλότερο βουνό στην περιοχή (1.745 μ.). Δεύτερον ο γρανίτης στο Ράσμορ είναι πιο λείος και ανθεκτικός και διαβρώνεται μόλις μια ίντσα (25 χιλ.) κάθε 10.000 χρόνια. Τέλος επειδή το βουνό βλέπει νοτιοανατολικά οι εργάτες είχαν περισσότερο φως για να δουλέψουν. 

## Παραπομπές


## Εξωτερικοί σύνδεσμοι
* 

Κατηγορία:Μνημεία
Κατηγορία:Σύμβολα της Νότιας Ντακότα
Κατηγορία:Αβραάμ Λίνκολν
Κατηγορία:Βουνά των ΗΠΑ
Γεώργιος Βουστρώνης

Ο **Γεώργιος Βουστρώνης** ήταν Έλληνας λόγιος χρονογράφος του 15ου αιώνα. 
## Βιογραφικά στοιχεία
Ο ίδιος αναφέρει ότι ονομάζεται και **Τζορτζής Πουστρούς** (Μπουστρούς). Ήταν εξελλινισμένος Φράγκος από το αρχαίο γαλλικό γένος *Bustrone*. Ήταν πιστός σύντροφος και φίλος του τελευταίου βασιλιά της Κύπρου Ιακώβου Β'. Δεν γνωρίζουμε άλλα στοιχεία για την ζωή του. Είναι βέβαιο όμως, ότι το 1458 υπηρέτησε ως πρεσβευτής και έμεινε για ένα διάστημα υπό κράτηση στο φρούριο της Λευκωσίας κατά διαταγή της βασίλισσας Καρλόττας. Φαίνεται ότι δεν επέζησε πολύ μετά του 1501, κατά το οποίο έτος τελειώνει η ιστορία του. 
## Συγγράμματα
* Έγραψε σε εγχώρια διάλεκτο χρονογραφία των κυπριακών γεγονότων από του 1456 ως το 1501, των οποίων και υπήρξε αυτόπτης μάρτυρας. Το έργο του αντιγράφηκε αργότερα από άλλους και μεταφράστηκε στα Ιταλικά. Είναι επηρεασμένη από το λατινικό ιδίωμα.

## Παραπομπές


## Πηγές
* 
*Γιάνης Κορδάτος, Ιστορία της Νεοελληνικής λογοτεχνίας. Από το 1453 ως το 1961, τόμος πρώτος,εκδ.Επικαιρότητα, Αθήνα, 1983

Κατηγορία:Έλληνες λόγιοι του 15ου αιώνα
Ματθαίος Ιατρός

Ο μοναχός **Ματθαίος Ιατρός** ήταν Έλληνας λόγιος ποιητής. Έγραψε δύο *μνημονικά ποιήματα περί των αξιωμάτων της αυλής και της εκκλησίας* σε στίχους πολιτικούς. Τα ποιήματα αυτά ανατυπώθηκαν από το Γεώργιο Κωδινό. 

## Πηγές
* 

Κατηγορία:Έλληνες ποιητές
Κατηγορία:Λόγιοι
Μαμάρι

Το δισκίο **Μαμάρι** είναι ένα δισκίο που περιέχει το **σεληνιακό ημερολόγιο Μαμάρι**. Το αυτό ανακαλύφθηκε στο Νησί του Πάσχα και είναι γραμμένο με την γλώσσα ρόγκο ρόγκο, που σήμερα μένει ακόμα ένα μυστήριο. Είναι το μοναδικό δισκίο η λειτουργία του οποίου είναι επιβεβαιωμένη. Σήμερα κρατιέται στο αρχείο "SS Cuori" στην Grottaferrata, κοντά στην Ρώμη και είναι σε άριστη κατάσταση.

Είναι χάρη στο δισκίο Μαμάρι που ο Γερμανός Thomas Barthel κατάφερε να αποκρυπτογραφήσει εν μέρει μερικά σύμβολα αυτού του μυστηριώδους συστήματος γραφής.

Κατηγορία:Μάορι
Κατηγορία:Τέχνεργα
Κατηγορία:Συστήματα γραφής
Βεδική μαθηματική μέθοδος

Η **βεδική μαθηματική μέθοδος** είναι συλλογή δεκαέξι κανόνων αριθμητικής που συνέλεξε ο Μπαράτι Κρίσνα Τιρτατζί μεταξύ 1911 και 1918 μελετώντας την Βέδα. Δημοσιεύθηκαν το 1965. 
## Παραδείγματα
### Αφαίρεση
Με τον κανόνα αυτό μπορούμε να υπολογίσουμε το υπόλοιπο οποιουδήποτε αριθμού, όταν τον αφαιρούμε από μια δύναμη του δέκα.

 10.000 - 4.856 --> 9-4 | 9-8 | 9-5 | 10-6 = 5.144

### Τετράγωνο
Με τον κανόνα αυτό μπορεί εύκολα να υπολογιστεί το τετράγωνο ενός οποιουδήποτε αριθμού όταν αυτός έχει στο τέλος το ψηφίο 5.

 35 x 35 --> 3 x 4 | 25 = 1225

### Πολλαπλασιασμός δύο αριθμών

 32 x 38

 πρώτα ψηφία -> 3*(3+1) = 12
 δεύτερα ψηφία -> 2*8 = 16
 Αποτέλεσμα: 1216 

:Εξήγηση: Υπολογίζουμε το γινόμενο του πρώτου ψηφίου του πρώτου αριθμού επί του πρώτου ψηφίου του δεύτερου αριθμού συν ένα και βγάζουμε το ενδιάμεσο αποτέλεσμα --> 3 x (3+1) = 12
:           Τα δύο δεύτερα ψηφία τα πολλαπλασιάζουμε και γράφουμε το γινόμενο δίπλα στο ενδιάμεσο αποτέλεσμα --> 2*8 = 16
:            Αποτέλεσμα: 1216 

### Πολλαπλασιασμός δύο αριθμών
Ο κανόνας αυτός λειτουργεί με δύο διψήφιους αριθμούς, όταν αυτοί έχουν ίδια δεκάδα και το άθροισμα των μονάδων τους δίνει αποτέλεσμα 10.
 43 x 47

:α) προσθέτουμε 1 στην δεύτερη δεκάδα και υπολογίζουμε το γινόμενο των δεκάδων

 4 x 5 = **20**

:β) και μετά υπολογίζουμε το γινόμενο των μονάδων

 3 x 7 = **21**

:γ) γράφουμε το δεύτερο αποτέλεσμα δίπλα στο πρώτο

 43 x 47 --> 4 x 5 = **20** και 3 x 7 = **21**, και μετά γράφουμε **2021**

## Εξωτερικοί σύνδεσμοι
* Vedic Mathematics Academy (Englisch)

Κατηγορία:Αριθμητική
Δόμιρος Σερρών

Ο **Δόμιρος** (στην περιοχή αναφέρεται και ως *το Δόμιρος*) είναι χωριό του Δήμου Αμφίπολης στον πρώην νομό Σερρών (Περιφέρεια Κεντρικής Μακεδονίας). Έχει πληθυσμό 111 κατοίκους σύμφωνα με την απογραφή του 2021.

Το χωριό οφείλει το όνομά του στο αρχαίο πόλισμα Δόμηρος (μετέπειτα ρωμαϊκός σταθμός Domeros της Εγνατίας οδού), που η θέση του αναζητείται στην ευρύτερη περιοχή, ίσως ανάμεσα στην Πρώτη και την Κορμίστα. Το πόλισμα αυτό αναφέρεται στη Χάρτα του Ρήγα ως *Δομηρός*.

Πριν το 1927 ο οικισμός ανήκε στην κοινότητα Μυρρίνης. Στις 06/09/1927 αποσπάστηκε από την προηγούμενη κοινότητα και αυτονομήθηκε ως *Κοινότητα Δόμηρου*, ενώ το 1940 το όνομα άλλαξε ορθογραφία σε Κοινότητα *Δόμιρος*). Με την εφαρμογή του σχεδίου Καποδίστριας, η κοινότητα ενσωματώθηκε στον Δήμο Ροδολίβους. Με την εφαρμογή του προγράμματος Καλλικράτης ο Δήμος Ροδολίβους εντάχθηκε στον νέο δήμο Αμφίπολης και ο Δόμιρος είναι τοπική κοινότητα αυτού του Δήμου.

## Προσωπικότητες
; Γεννήθηκαν στον Δόμιρο
* Αλέξανδρος Δαμιανίδης, Έλληνας πολιτικός Βουλευτής ΠΑΣΟΚ (Υφυπουργός)
* Αναστάσιος Νικολαΐδης, νομάρχης Δράμας
* Κωνσταντίνος Χατζηδημητρίου, βουλευτής Σερρών με την ΠΟΛΑΝ
; Κατάγονται από τον Δόμιρο
* Αλέξανδρος Χατζηδημητρίου, Έλληνας Βουλευτής

## Παραπομπές


Κατηγορία:Χωριά της περιφερειακής ενότητας Σερρών
Κατηγορία:Δήμος Αμφίπολης